Porțile Universității Copiilor, ale cărei activități se desfășoară în parteneriat cu UB, se vor deschide publicului larg pentru a susține programul „UniCo – intensiv 2024”. UniCo propune ateliere interactive, incursiuni în lumea științei și a publicității, precum și lecturi de „socio-povești”



În perioada 1 - 12 iulie 2024 se vor deschide porțile Universității Copiilor (UniCo), un centru de resurse pentru educație și dezvoltare de referință. Seria de evenimente se adresează copiilor dornici de cunoaștere, prin participarea la activități educative, inovative, interactive și totodată amuzante, desfășurate în mediul academic.

Cu această ocazie, în prima zi a manifestării, luni, 1 iulie 2024, începând cu ora 10:00, organizatorii invită persoanele interesate la Festivitatea de deschidere a Programului „UniCo – intensiv 2024”. Evenimentul va avea loc la sediul Facultății de Sociologie și Asistență Socială a Universității din București (Bulevardul Panduri, nr. 90, Sector 5).


În cadrul ediției din anul 2024 a „UniCo – intensiv”, UB va fi reprezentată de cadre didactice, cercetători și masteranzi ai facultăților de Chimie, Filosofie, Fizică, Geografie, Istorie, Jurnalism și Științele Comunicării, Limbi și Literaturi Străine, Psihologie și Științele Educației, Sociologie și Asistență Socială, care vor preda ateliere de specialitate copiilor participanți.
„Este al 14-lea an de când copii cu vârste cuprinse între 7 și 14 ani au prilejul să se întâlnească direct cu performanța universitară.
Sperăm ca și anul acesta, atelierele UNICO Intensiv să aducă surprize frumoase și satisfacții tuturor participanților. Vă așteptăm cu drag!”, este mesajul transmis de organizatori.

Astfel, marți, 2 iulie 2024, în intervalul orar 09:00-11:00, prof. univ. dr. Mioara Clius, prodecan al Facultății de Geografie a UB, va susține atelierul cu titlul „Omul, prieten cu natura și ce facem pentru a o proteja”, adresat atât elevilor din clasele I-V, cât și celor din V-VIII. Întâlnirea va avea loc în Grădina Botanică „Dimitrie Brandza” a UB (Șoseaua Cotroceni, nr. 32, Sector 6). 

De asemenea, marți, în intervalul orar 10:00-12:00, lect. univ. dr. Laura Ghinea, cadru didactic la Facultatea de Filosofie a UB, va susține în Parcul Izvor (Intrarea Metrou Izvor, Sectorul 5) atelierul „Micul Aristotel – atelier de virtuți”, destinat elevilor din clasele I-IV.


Miercuri, 3 iulie 2024, copiii sunt invitați la trei ateliere organizate la Universitatea din București. 
Primul, intitulat „Poți să dăruiești fără să primești înapoi?”, va fi susținut de masterandele Ioana Apostolache și Andrea Ursu-Țuțuianu de la Facultatea de Filosofie a UB. Reuniunea va avea loc în intervalul orar 10:00-12:00 în Sala „Alice Voinescu” a facultății (Splaiul Independentei, nr. 204, Sector 6). 
Cel de-al doilea, susținut de conf. univ. dr. Iuliana Vijulie, cadru didactic la Facultatea de Geografie a UB, reprezintă un îndemn de explorare a piețelor locale europene și orientale. Atelierul cu titlul „Haideți să descoperim împreună diversitatea și farmecul piețelor din lumea întreagă!” este destinat copiilor din toate clasele și se va desfășura între orele 10:00-12:00 în Sala Cornea a Facultății de Geografie a UB (Bulevardul Nicolae Bălcescu, nr. 1, Sectorul 1).

În intervalul 12:00-14:00, elevii din clasele V-VIII sunt invitați la atelierul „Ghid de supraviețuire mindful și turnul prieteniei”, susținut de conf. univ. dr. Oana Stan, cadru didactic la Facultatea de Sociologie și Asistență Socială a UB.

Joi, 4 iulie 2024, se anunță din nou o zi plină de provocări. În intervalul orar 10:00-12:00, la sediul facultății, masterandele Mirela Elisei și Florina Perijoc vor susține atelierul „Care este cel mai bun mod de a fi o persoană bună?”, destinat elevilor din clasele I-IV. Reuniunea va avea loc la sediul facultății.

Tot joi, în același interval orar, masterandele Maria Cosmina Costache și Catrinel Băjenaru de la Facultatea de Biologie a UB vor familiariza participanții la atelierul „Micii Botaniști: Identificarea Plantelor și Studiul Arborilor” cu o incursiunea în lumea plantelor. 

Reuniunea va avea loc la Grădina Botanică „Dimitrie Brandza” a UB.

„SOCIO-POVEȘTI despre lumea în care ești” este provocarea pe care prof. univ. dr. Laura Grünberg, cadru didactic la Facultatea de Sociologie și Asistență Socială a Universității din București, o lansează participanților la un atelier inedit, care va avea loc în aceeași zi, în intervalul 12:00-14:00, la Facultatea de Sociologie și Asistență Socială a UB (Bulevardul Schitu Măgureanu, nr. 9, Sector 5).

	


Vineri, 5 iulie 2024, UB vine cu o triplă ofertă pentru participanți. „Când este o pictură frumoasă?”: aceasta este întrebarea la care participanții copii, elevi din clasele V-VIII, vor încerca să aproximeze un răspuns, ghidați de mentorii Andrei Dorinel Cocioabă și Ionuț-Cristian Colbu de la Facultatea de Filosofie a UB. Întâlnirea va avea loc în intervalul 10:00-12:00 la sediul facultății.

În același interval orar, Laboratorul 13 al facultății de Chimie a UB va găzdui un atelier de „Chimie distractivă”, susținut lect. univ. dr. Adriana Urdă, destinat elevilor din clasele I-VIII.

„Emoțiile înainte de un examen/o evaluare și cum să fac față. Ce este hartă mentală?” este titlul celui de-al treilea atelier din agenda programul „UniCo – intensiv 2024” de vineri, 5 iulie 2024. Susținut de lect. univ. dr. Irina Moțățăianu, cadru didactic la Facultatea de Psihologie și Științele Educației a UB, acesta își propune să ajute participanții să înțeleagă ce este o hartă mentală și cum se realizează și se citește. Atelierul va avea loc în intervalul 12:00-14:00 la FPSE a UB.


Sâmbătă, 6 iulie 2024, în intervalul orar 09:30-11.30, copiii de toate vârstele, pasionați de geografie, pot da curs invitației la atelierul „Cum evoluează râurile ?”, susținut de asist. univ. dr. Gabriela Moroșanu, cadru didactic colaborator al Facultății de Geografie a UB.

În următoarea zi, duminică, 7 iulie 2024, la sediul FSAS a UB, elevii din clasele I-IV, ghidați de masteranda Alexandra Dhaliwal, vor putea participa în intervalul 12:00-14:00 la un curs de „Dezvoltare personală!”.

Luni, 8 iulie 2024, se anunță o zi plină de perspective și provocări pentru copiii participanți la ediția din anul 2024 a „UniCo – intensiv”. Astfel, elevii pot lua parte fie la atelierul „Pe urmele calului Troian & Jocul cu personaje istorice”, desfășurat la sediul FSAS al UB, fie la o incursiune în cultura japoneză, la atelierul „Tanabata” (Festivalul Stelelor) de la FLLS a UB, fie la o „Călătorie în lumea fascinantă a experimentelor chimice” care va avea loc la Facultatea de Chimie a UB.


Marți, 9 iulie 2024, în intervalul orar 11:00-13:00, copiilor de toate vârstele și de la toate clasele li se va propune o captivantă călătorie în trecut prin intermediul construcțiilor / palatelor din București. Ghid le va fi conf. univ. dr. Florentina Nițu, cadru didactic la Facultatea de Istorie a UB, care va susține un atelier intitulat „București, ce povești ne poți spune?”. Reuniunea va avea loc în Sala 102 a Clădirii Politehnica Business Tower, etaj 1 (Bulevardul Iuliu Maniu, nr. 15G, Sector 5). 


Elevii pasionați de reclame și social media pot descoperi „Ce este publicitatea?” de la conf. univ. dr. Romina Surugiu, decan al Facultății de Jurnalism și Științele Comunicării. Reuniunea va avea loc între orele 11:00-13:00, în Sala 614 (Laborator „Graffiti”) a FJSC (Bulevardul Iuliu Maniu, nr. 1-3, Complex „Leu”, Corp A, etaj 6, Sector 6). 

Tot marți, în intervalul 11:00-13:00, elevii din toate clasele sunt invitați la o „Călătorie în lumea fascinantă a experimentelor chimice” care se va desfășura la Laboratorul de Chimie Anorganică al Facultății de Chimie a UB și la Centrul de Chimie Organică al Academiei Române (Splaiul Independenței, nr. 202B, Sector 6). Lect. univ. dr. Laura Popescu, prodecan al Facultății de Chimie a UB, asist. univ. dr. Marian Dianu și lect. univ. dr. Cătălin Maxim, cadre didactice ale aceleeași facultăți, sunt specialiștii care vor fi ghizii elevilor în această incursiune. 


Miercuri, 10 iulie 2024, între orele 9:00-15:00, Institutul Național de Cercetare-Dezvoltare pentru Fizica Pământului al UB își deschide porțile pentru participanți. Astfel, conf. univ. dr. Vasile Bercu, cadru didactic la Facultatea de Fizică a UB (Strada Atomiștilor, nr. 405, Măgurele, Ilfov) va susține prelegerea „Unde și corpuri”, iar drd. ing. Alexandru Țigănescu le propune copiilor o temă interesantă, „Știința cutremurelor – de la hazard la risc seismic”.

Seara, în intervalul 18:00-20:00, la sediul din Panduri al FSAS, elevii sunt invitați la atelierul „Joc de rol. Despre empatie și ascultare”, care va fi susținut de Anamaria Vanesa Grasu și Mihaela Dogaru. Obiectivul cursului este ca participanții să înțeleagă cum pot face ca persoanele cu care interacționează să se simtă auzite și importante. Acesta este atelierul care încheie seria de evenimente organizate de UB în cadrul programului „UniCo – intensiv 2024”.

	



Începând din anul 2010, activitățile UniCo se desfășoară în parteneriat cu Universitatea din București, Universitatea de Științe Agronomice și Medicină Veterinară, Universitatea Politehnica și Universitatea Tehnică de Construcții din București. 

Mai multe informații despre înscrieri, precum și programul integral al „UniCo – intensiv 2024” pot fi accesate aici. 


Asociația Universitatea Copiilor, membru fondator al Rețelei Europene de Universități ale Copiilor, organizează ateliere în spaţii universitare, în cadrul cărora „micii studenţi”(cu vârste de 7-15 ani) se întâlnesc cu profesori universitari şi cu teme de interes din domenii diferite, de la geografie la medicină veterinară, de la fizică la plante de vis, de la aparate cosmice la dezvoltare personală, de la culturi şi civilizaţii străine la explorări în microunivers, construcții deosebite sau cum sa fii un adevărat lider. 

